VASKI-kirjastojen kokoelmalinjat

Vaski-kirjastoihin kuuluvat Turun, Kaarinan, Laitilan, Naantalin, Paimion, Raision ja Uudenkaupungin kaupunginkirjastot sekä Kustavin, Liedon, Maskun, Mynämäen, Nousiaisten, Pyhärannan, Ruskon, Sauvon, Taivassalon ja Vehmaan kunnankirjastot.

Yksittäisten Vaski-kirjastojen kattavat, helposti löydettävät ja asiantuntevasti hoidetut kokoelmat muodostavat yhdessä Vaski-kokoelman. Vaski-kokoelma on Vaski-kirjastojen ja asiakkaiden yhteiskäyttöinen kokoelma. Vaski-kokoelma rakentuu yhteistyölle ja sen kattavuus ja monipuolisuus tuo lisäarvoa yksittäisten kirjastojen kokoelmiin ja kansalaisten kirjastopalveluihin.

Kukin Vaski-kirjasto sitoutuu Vaski-kokoelman ylläpitämiseen, kehittämiseen sekä kattavuuden ja monipuolisuuden vaalimiseen näiden Vaski-kirjastojen johtoryhmän hyväksymien kokoelmalinjausten mukaisesti.

Tähän yhteenvetoon on koottu tärkeimmät Vaski-kirjastojen kokoelmia ja kokoelmatyötä ohjaavat periaatteet. Kokoelmalinjat antavat asiakkaille tietoa kirjaston kokoelmien tavoitteista, henkilökunnalle ne ovat työväline, joka viitoittaa käytännön kokoelmatyötä. Linjausten avulla Vaski-kirjastot kehittävät kokoelmiaan osana Vaski-kokoelmaa kirjastojen paikallisuutta ja asiakaskuntaa unohtamatta.

Tarkemmat, kokoelman eri osa-alueiden erityispiirteet huomioiva Vaski-kirjastojen kokoelmalinjaukset laaditaan erikseen. Yksityiskohtaisempi linjaus on tarkoitettu erityisesti henkilökunnan käyttöön.

Kokoelmalinjauksia arvioidaan ja päivitetään tarvittaessa tai vähintään neljän vuoden välein.

Vaski-kokoelman kokoelmalinjaukset tukevat kunkin Vaski-kirjaston omia kokoelmalinjauksia ja arjen kokoelmatyötä.

##### Moniarvoisuus, monipuolisuus, sananvapaus

Vaski-kirjastot palvelevat kirjastolain tarkoittamalla tavalla kaikkien kansalaisten arkielämän tiedontarpeita sekä tukevat asiakkaiden omakohtaista taiteen- ja kirjallisuudenharrastusta. Tehtävää helpottaa Vaski-kirjastojen verkostoituminen. Vaski-kirjastojen yhteistyö ja toimiva logistiikka edistävät aineistojen saatavuutta koko Vaski-alueella.

Hyvän kokoelman vahvuuksia ovat ajantasaisuus, monipuolisuus, uudistuvuus ja ajallinen syvyys. Vaski-kokoelma vastaa käyttäjäkunnan tarpeita ja sen fyysinen kunto on hyvä.

Vaski-kokoelma tuo esille säädösten sallimissa rajoissa ja tasapuolisesti erilaiset arvot ja mielipiteet. Kirjastot kunnioittavat sanan- ja mielipiteenvapautta kokoelmapolitiikassaan ja hankinnoissaan.

Vaski-kirjastot kartuttavat ja kehittävät kokoelmiaan käyttäjäkunnan tarpeiden ja väestörakenteen mukaisesti. Vaski-kirjastot vastaavat yhdessä Vaski-kokoelman monipuolisuudesta ja laadusta.

Vaski-kokoelmassa huomioidaan väestörakenne, kansainvälistymisen, monikulttuurisuus ja erityisryhmien tarpeet. Erityisryhmät tarvitsevat aineistoa, joka tukee heidän elämäänsä ja arkeaan. Esimerkiksi äänikirjat tai isotekstiset kirjat ovat näkövammaisille tärkeitä, selkokieliset teokset lukihäiriöisille ja suomen kieltä opetteleville sekä monenkielinen aineisto eri kieliryhmille.

Kaikkea laadukastakaan aineistoa ei voida hankkia kirjastoon. Rajoja aineiston hankinnalle asettavat esimerkiksi käytettävissä olevat resurssit, saatavuus tai puuttuvat tekijänoikeudet. Valintatilanteessa tärkeimmät perusteet ovat asiakkaiden tarve, aineiston laatu ja Vaski-kokoelman monipuolisuuden turvaaminen.

##### Aineistoja eri tallennemuodoissa

Vaski-kirjastojen kannalta tärkeintä ovat sisällöt ja niiden tarjoaminen asiakkaille. Kirjastoihin hankitaan aineistoa eri tallennemuodoissa sen mukaan, mikä kussakin tilanteessa on tarkoituksenmukaisinta. Esimerkiksi osa Vaski-kirjastojen verkon kautta tarjoamasta aineistosta voi korvata painetun aineiston, osa hankitaan myös painettuna.

Vaski-kirjastoissa seurataan uusien tallennemuotojen kehittymistä ja hankitaan niitä kokoelmaan mahdollisuuksien ja tarpeen mukaan. Kirjaston kokoelmat eivät museoidu. Haasteena on saada sähköiset aineistot, kuten e-kirjat, integroitua osaksi Vaski-kokoelmaa.

Aineistoa tarjotaan eri aloilta aloittelijoille ja pidemmälle päässeille. Vaski-kokoelman tehtävä on antaa virikkeitä ja mahdollisuuksia tietojen syventämiseen, oppimiseen, elämyksiin, oivalluksiin ja uusien sisältöjen luomiseen.

##### Kokoelma elää ajassa

Vaski-kirjastojen ammattilaisten aihealakohtaista asiantuntijuutta hyödynnetään Vaski-kokoelman hoidossa ja kehittämisessä. Turku Varsinais-Suomen maakuntakirjastona huolehtii kokoelmatyön kehittämisestä myös Vaski-kirjastoissa lainsäädännön ja hyvän maakuntakirjaston laatukuvauksen mukaisesti.

Kokoelmaan hankitaan uutta aineistoa valikoimalla tarjonnasta kirjastojen kannalta olennainen. Vaski-kokoelmaa uudistetaan myös karsimalla siitä vähän kysyttyä, huonokuntoista ja sisällöltään vanhentunutta aineistoa. Nämä aineistot joko varastoidaan tai poistetaan kokoelmasta kokonaan. Nopeasti kehittyvillä aloilla, kuten tietotekniikassa tai hoitoalalla, aineiston uusiutuminen on erityisen tärkeää.

Poiston ja varastoinnin vaihtoehtoja punnittaessa on tapauskohtaisesti harkittava: mitkä asiat kuuluvat elinympäristömme tärkeään muisti- tai kokemusperintöön? Mikä on tuleville sukupolville tärkeää nykyajassa?  
  
Vaski-kirjastojen varastointi on keskitetty Turkuun ja Raisioon. Varastoinnin keskittäminen on kustannustehokasta ja tukee varastokokoelmien laadunhallintaa. Varastoimalla varmistetaan Vaski-kokoelman syvyys ja monipuolisuus. Teos kuvastaa aikaansa, ja Vaski-kirjastojen varastot ovat siten yksi kollektiivisen muistimme paikoista. Suomalainen kustannuspolitiikka ei takaa esimerkiksi eri alojen klassikoiden jatkuvaa saatavuutta. Lisäksi kirjan kaupallinen kiertokulku on nopea, joten varastointi tukee aineiston saatavuutta vuosienkin takaa. Varastoinnissa huomioidaan valtakunnallisen Varastokirjaston rooli, kokoelmat ja kyky palvella alueen kirjastojen tarpeita.

Täydennyskappaleita hankitaan tarvittaessa. Täydennyshankintoihin johtavat teosten hetkellinen tai pysyvä suosio ja kysyntä. Myös poistot voivat johtaa täydennyshankintoihin.

**Lahjoitukset**

Kirjastot saavat jonkin verran lahjoituksia sekä yksityishenkilöiltä että yhteisöiltä. Lahjoitusten vastaanottoperusteina ovat teosten laatu, kunto ja se, miten lahjoitettavat teokset täydentävät kirjastojen kokoelmia ja että ne ovat kokoelmaperiaatteiden mukaisia.

**Asiakkaiden hankintaehdotukset**

Asiakkailta tulee hankintaehdotuksia lähes päivittäin. Asiakkaan ehdotus johtaa aineiston tilaamiseen, jos aineistolla ajatellaan olevan laajempaa käyttöä ja se sopii kirjaston kokoelmaperiaatteisiin.

**Painopisteet**

Pysyviä painopistealoja tai jonkin osa-alueen systemaattista kartuttamista ei nykyisessä kokoelmapolitiikassa ole. Jokainen Vaski-kirjasto määrittelee kokoelmiensa painopisteet oman käyttäjäkunnan tarpeiden mukaan. Väliaikaisia painopisteitä voidaan asettaa myös yhdessä Vaski-tasolla. E-kirjojen hankintaa voi pitää niiden hankinnan aloitusvaiheessa projektiluonteisena painopisteenä. Mahdolliset väliaikaiset painopistealueet määritellään vuosittain.

**Maakuntakokoelma ja kotiseutukokoelmat**

Turun kaupunginkirjasto on toiminut vuodesta 1970 lähtien Varsinais-Suomen maakuntakirjastona, ja sinne on kerätty systemaattisesti ns. Turku-kokoelmaa. Kokoelmassa on Turkuun ja sen lähialueisiin liittyvää tietokirjallisuutta sekä tämän alueen kirjailijoiden, kuvittajien ja säveltäjien tuotantoa. Turku-kokoelman aineistoa ei lainata, vaan se on käytettävissä pääkirjaston osastoilla.

Vaski-kirjastojen kotiseutukokoelmia säilytetään kussakin kaupungin- tai kunnankirjastossa. Kotiseutukokoelmien hoito- ja kehittämisvastuu on kullakin kokoelmasta vastaavalla kirjastolla. Vaski-alueen kaupungin- ja kunnankirjastot huolehtivat omien olemassa olevien kotiseutukokoelmien hoidosta ja kehittämisestä.

Vaski-kirjastot huolehtivat yhdessä alueen paikallisaineiston saatavuudesta ja säilymisestä.

##### Kokoelman eri aihealueet

Kaunokirjallisuuskokoelma on pitkäjänteisesti koottu ja ajallisesti syvä. Vaski-kirjastot huolehtivat yhdessä myös vähälevikkisemmän aineiston saatavuudesta. Vaski-kirjastoilla on erityinen rooli lyriikan, näytelmien ja kansanrunouden tarjoajana.

Taiteisiin liittyvä aineisto tarjoaa läpileikkauksia ja ikkunoita paikallisalueen, Suomen ja maailman taiteeseen sekä taiteen eri muotoihin ja suuntauksiin. Vaski-kokoelma tukee asiakkaiden omaehtoista taideharrastusta tarjoamalla aineistoa, joka liittyy eri taiteenlajeihin, eri alojen taidekasvatukseen ja omaan taiteen tekemiseen.

Tietokokoelmat jakavat luotettavaa informaatiota eri tieteenaloista ja niiden kehityksestä. Vaski-kokoelma luo edellytyksiä ihmisten hyvinvoinnin ja elämänhallinnan parantamiseen ja vastaa arjen tiedontarpeisiin.

Lastenkokoelmilla on vakiintunut asema Vaski-kirjastoissa. Lastenaineistot tukevat lasta moniulotteisen lukutaidon oppimisessa ja lukemaan innostamisessa, lasten kehitystä, antavat elämyksiä ja avartavat lasten maailmankuvaa lapsen eri kehitysvaiheet huomioon ottaen.

Nuorten aineistot tukevat nuorten lukuharrastusta ja sen ylläpitämistä sekä rohkaisevat ja innostavat uuden löytämiseen. Nuorille tarjotaan tiedon lisäksi mahdollisuuksia unelmointiin, iloon ja elämyksiin. Vaski-kokoelma avaa nuorille erilaisia näkökulmia maailmaan.

Vaski-kokoelma tarjoaa asiakkaiden käyttöön monipuolisesti musiikkia ja musiikkiin liittyvää aineistoa eri aineistolajeissa. Kattavia musiikkikokoelmia ylläpitävät kirjastot tarjoavat uusia toiminta- ja palvelumuotoja samalla, kun perinteisiä kokoelmia uudistetaan.

##### E-aineistot sähköistävät kokoelman

Vaski-kirjastojen sähköinen kokoelma eli e-kokoelma on yhteiskäyttöinen. E-kokoelmassa on etäkäyttöisiä tietokantoja, e-lehtipalveluja ja e-kirjoja. E-kokoelma täydentää fyysistä Vaski-kokoelmaa. E-aineistoihin voi tutustua Vaski-verkkokirjastossa.

E-kokoelmaa kehitetään ja muokataan asiakkaiden tarpeiden mukaan ja käyttöä seuraamalla yleisen kirjaston profiilia tukevaksi. Aineistoa hankitaan monipuolisesti eri kohderyhmille eri aihealueilta. E-kokoelman sisältöön vaikuttavat e-aineistojen kirjastojakelun kansalliset linjaukset, verkossa vapaasti saatavilla olevat aineistot, kustantajien ja aineistonvälittäjien tarjonta sekä tekijänoikeudelliset kysymykset.

Vaski-kirjastojen tavoitteena on parantaa sekä omien e-aineistojen että verkossa vapaasti saatavilla olevan aineiston löydettävyyttä. Tavoitteena on kansallinen ratkaisu, jonka avulla parannetaan ja hyödynnetään erityyppisten sähköisten aineistojen jakelua.

##### Kokoelma käytössä

Pääsääntöisesti aineistoa hankitaan lainattavaksi, ja kokoelmien käyttöä seurataan esimerkiksi tilastojen avulla ja varauksia tarkastelemalla. Suuri kysyntä johtaa tarvittaessa täydennyskappaleiden hankintaan. Jokeri-aineisto kirjastoissa helpottaa uutuusaineiston löytämistä suoraan hyllystä. Jokeri-aineistoa ei voi varata. Jokeri-lainoissa on lyhyempi laina-aika ilman uusintamahdollisuutta.

Pieni osa Vaski-kokoelmasta on tarkoitettu käytettäväksi vain kirjastossa. Näitä aineistoja ovat muun muassa uusimmat lehdet, hakuteokset ja jotkin erityiskokoelmat. E-kirjoja ja etäkäyttöisiä tietokantoja voidaan käyttää myös kirjaston ulkopuolelta.

Osa asiakkaista viihtyy kirjastoissa ja käyttää myös lainattavaa aineistoa siellä. Tämä ei näy tilastoissa, mutta se on merkittävä osa Vaski-kokoelman käyttöä.

Vaski-kirjastojen kokoelmissa on yli kaksi miljoonaa erilaista tallennetta, ja kirjaston toimipisteissä käy yli kolme miljoonaa kävijää vuosittain. Vaski-kokoelmasta, yksittäisistä teoksista ja niiden sijainnista saa ajantasaista tietoa yhteisen Vaski-kirjastojärjestelmän kautta. Sen kautta koko Vaski-kokoelma on joustavasti alueen asukkaiden käytettävissä.